Euthydemus
Euthydemus (Graece Εὐθύδημος) est dialogus quem Plato philosophus anno incerto scripsit et circa tempus Academiae conditae plerumque poni solet. Socrates veteri amico Critoni sermonem refert quem nuper habuit cum sophistis Euthydemo, qui operi nomen indidit, et Dionysodoro, eius fratre. Cui disputationi dialecticae quae postremo in aporiam incidit intersunt etiam duo nobiles Athenienses adulescentes, Clinias et Ctesippus. Ille dialogus parvae comoediae simillimus est in qua sophistae urbanissime deridentur. Inter scripta protreptica Platonis ponitur, hoc est opera quae ad philosophiam colendam hortantur.